Miss Universe Philippines 2023

Ang Miss Universe Philippines 2023 ay ang ikaapat na edisyon ng Miss Universe Philippines pageant, na ginanap sa Mall of Asia Arena, sa Pasay, Kalakhang Maynila, Pilipinas noong 13 Mayo 2023.

Pagkatapos ng kompetisyon, kinoronahan ni Celeste Cortesi ng Pasay si Michelle Dee ng Makati bilang Miss Universe Philippines 2023. Siya ay kakatawan sa Pilipinas sa Miss Universe 2023 na gaganapin sa El Salvador sa katapusan ng 2023. Nagtapos bilang first runner-up si Christine Juliane Opiaza ng Zambales, habang nagtapos bilang second runner-up si Angelique Manto ng Pampanga.

Noong 6 Pebrero 2023, inanunsyo ng Miss Universe Organization na dalawang bagong titulo ang madadagdag sa edisyong ito. Gayunpaman, inihayag ng may-ari ng Miss Universe Organization na si Anne Jakrajutatip ang kanyang kagustuhan na ang bawat kandidata para sa Miss Universe ay mapili sa pamamagitan ng isang hiwalay na lokal na pageant. Ang anunsyong ito ay humantong sa haka-haka tungkol sa kung ito ay magkakaroon ng  epekto sa mga plano ng lokal na organisasyon para sa mga bagong titulo. Sa huli, ang dalawang bagong titulo ay hindi iginawad sa gabi ng koronasyon, dahil ang mga ito ay nasa ilalim ng organisasyon ng EmpirePH. Kasunod ng gabi ng koronasyon, kinoronahan sina Pauline Amelinckx at Krishnah Marie Gravidez bilang Miss Supranational Philippines 2023 at Miss Charm Philippines 2024 ayon sa pagkakasunod, sa isang programa na ginanap sa Okada Manila. Sina Amelinckx at Gravidez ay kabilang sa Top 5 ng Miss Universe Philipines 2023.

Mga kandidata mula sa tatlumpu't-walong lungsod at lalawigan ang lumahok sa kompetisyong ito. Pinangunahan nina Xian Lim, Alden Richards, at Miss Universe 2019 Zozibini Tunzi ang kompetisyon, samantalang sina Tim Yap at Miss Globe 2022 Maureen Montagne ang nagsilbing mga backstage correspondent. Nagtanghal sina Jessica Sanchez at Nam Woo-hyun sa edisyong ito.

Kasaysayan

Lokasyon at petsa ng kompetisyon 
Noong 3 Marso 2023, inanunsyo ng Miss Universe Philippines Organization na ang araw ng koronasyon ay magaganap sa 13 Mayo 2023 sa Mall of Asia Arena, Pasay, Kalakhang Maynila. Nagsimula ang pagbenta ng mga tiket para sa gabi ng koronasyon noong 3 Abril 2023.

Pagpili ng mga kalahok 
Noong Setyembre 2022, muling pinahihintulutan ng Miss Universe Organization ang mga ina at may-asawa na lumahok sa kompetisyon. Bunsod ng anunsyong ito, pinayagan na rin ng Miss Universe Philippines Organization ang mga ina at may-asawa na lumahok sa kompetisyon. Inilunsad ng organisasyon noong 7 Nobyembre 2022 ang paghahanap nito para sa susunod na kakatawan sa Pilipinas sa Miss Universe. Nakatakda sanang gaganapin ang online applications hanggang 29 Enero 2023. Gayunpaman, nausog ito ng dalawang beses—una noong 5 Pebrero at pangalawa noong 14 Pebrero. Isinagawa ang on-site applications noong Pebrero 13-17, at inanunsyo noong 18 Pebrero ang apatnapung opisyal na kandidata para sa edisyong ito.

Mula sa orihinal na apatnapung kandidata, tatlong kandidata ang bumitiw sa kompetisyon. Matapos na hirangin isa sa apatnapung kandidata, bumitiw sa kompetisyon si Evangeline Fuentes ng Pangasinan patungkol sa kanyang kalusugan. Si Fuentes ay pinalitan ni Kristeen Mae Boccang ng Apayao bunsod ng pagbitiw nito. Bumitiw sa kompetisyon sina Dianne Mae Refugio ng Davao del Norte at Breanna Marie Ylayla Evans ng Mandaue dahil sa hindi isiniwalat na dahilan.

Mga resulta

Mga pagkakalagay 
Leyenda

  Nagtapos bilang isang runner-up sa internasyonal na kompetisyon.

Mga espesyal na parangal

Mga medyor na parangal

Mga parangal mula sa mga isponsor

Mga pre-pageant event

Photoshoot Challenge 
Naganap ang botohan para sa Photoshoot Challenge mula noong 3 Abril hanggang 9 Abril 2023 sa pamamagitan ng MUPH App. Inanunsyo ang Top 5 ng hamon noong 10 Abril, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Jannarie Zarzoso ng Agusan del Norte sa hamong ito.

  Nakapasok sa Top 18 sa pamamagitan ng Photoshoot Challenge.

Swimsuit Challenge 

Naganap ang Swimsuit Challenge sa Taytay, Palawan, at naganap ang botohan para sa hamon mula noong 10 Abril hanggang 16 Abril 2023 sa pamamagitan ng MUPH App. Pagkatapos ng pag-anunsyo ng Top 5 ng Photoshoot Challenge, inanunsyo ng Miss Universe Philippines Organization na papahabain nila ang panahon ng pagboto para sa hamong ito at matatapos ang botohan sa 23 Abril imbis na sa 16 Abril. Inanunsyo ang Top 5 ng hamon noong 24 Abril, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Pauline Amelinckx ng Bohol sa hamong ito.

  Nakapasok sa Top 18 sa pamamagitan ng Swimsuit Challenge.

Runway Challenge 

Naganap ang botohan para sa Runway Challenge mula noong 25 Abril hanggang 4 Mayo 2023 sa pamamagitan ng MUPH App. Inanunsyo ang Top 5 ng hamon noong 5 Mayo, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Angelique Manto ng Pampanga sa hamong ito.

  Nakapasok sa Top 18 sa pamamagitan ng Runway Challenge.

National Costume competition 

Ginanap ang National Costume competition sa Leyte Normal University sa Tacloban, Leyte noong 4 Mayo 2023. Ang tema ng paligsahan sa pambansang kasuotan ng edisyong ito ay "ani", na nagbibigay-pugay sa kasaysayan at tradisyon ng mga komunidad ng pagsasaka ng mga Pilipino. Pinangunahan nina Miss Universe Philippines 2019 Gazini Ganados at aktor na si Marco Gumabao ang kaganapan. Pagkatapos ng kaganapan, inihayag ang Top 3 para sa mga parangal ng Tingog ng Filipina at Best in National Costume.

Mga kandidata 
38 kandidata ang lumahok para sa titulo.

Mga tala

Mga sanggunian

Panlabas na kawing 

 

Patimpalak ng kagandahan sa Pilipinas